暑甚得雨與張文伯同登禪智寺
作者：張孝祥
朝代：宋

paragraphs: 老火陵穉金，聚作三日熱。
舟行湘江上，蒸煮到魚鱉。
黑雲起東北，一震山石裂。
不知雨來處，但見風卷葉。
銀河倚天瀉，高浪舞飛雪。
只聽打篷聲，已覺凉意愜。
岸傍古佛屋，樓殿頗嵽嵲。
不辭衝泥去，一看雨脚闊。
吾宗紫巖客，窮苦志不懾。
自我來浯溪，奔走已旬浹。
我懶久廢學，愧子來挈挈。
相携得偉觀，爲子熾然說。
願子領話頭，吾今指摽月。